# Eksempeltekst A – kommentert

**Oppgåver**

1. Les oppgåveinstruksen og sjå på vurderingsskjemaet for «analyser, tolkingar og samanlikningar».
2. 1. Marker i teksten der eleven skriv om form i dei to vedlegga og der eleven skriv om innhald i dei to vedlegga.
	2. Marker i teksten der eleven bruker sitat for å underbyggje påstandar om tekstvedlegga og den kulturhistoriske samanhengen.
3. Sjå på dei siste avsnitta i eksamenssvaret (frå: «Noko som kan betraktast….»)
	1. Finn eit alternativ til ordet «ting» i den første setninga.
	2. Finn eksempel frå vedlegga som viser at dei to eg-personane har ulike utfordringar fordi dei lever i ulike tider.
	3. Sjå på tekstvedlegga og diskuter i kva grad dei er samfunnskritiske og kva som blir kritisert.

**Oppgåve 2**

Vedlegg: - Utdrag frå Sult av Knut Hamsun, 1890 − «T-banematrisen» av Fredrik Høyer, frå Grønlandsūtraen – Diktsyklus ment for høytlesning, 2016.

**Samanlikn dei to vedlagde tekstane, og plasser dei i ein kulturhistorisk samanheng.**

*Kommentar: Du skal skrive om både form og innhald i tekstane og bruke relevant fagspråk. Du skal vise kunnskap om tida tekstane er skrivne i.*

Kommentar:

Oppgåva krev god lesekompetanse og kunnskap om litterære periodar. Dette er nødvendig for å kunne plassere dei to tekstutdraga inn i ein kulturhistorisk samanheng og sjå dei i lys av kvarandre, slik oppgåva krev. Det er viktig at svaret har god struktur og samanheng når oppgåva er kompleks og skal syne brei norskfagleg kompetanse.

Eksamenssvaret bygger på sikker fagkunnskap, noko som kjem fram allereie i det første avsnittet. Bruk av sitat frå tekstane viser god forståing for både form og innhald.

Ryddig struktur og god samanheng kjenneteiknar dette svaret. Det er ryddig avsnittsinndeling, og det blir brukt ulike måtar å binde avsnitta saman på.

Siste del av eksamenssvaret er noko meir upresist.

Langsvaret er tatt frå eit eksamenssvar som fekk karakteren 5.

LANGSVARSOPPGÅVE 3

Teksten ”T-banematrisen” av Fredrik Høyer og utdraget frå ”Sult” av Knut Hamsun er begge modernistiske tekstar, men stammar frå to heilt ulike tidsperiodar. ”T-banematrisen” blei utgitt i diktsamlinga *Diktsyklus ment for høytlesning* i 2016, mens romanen *Sult* ble utgitt i 1890. I denne oppgåva skal eg samanlikne dei to tekstane og forklare korleis dei reflekterer tida dei blei skrive i.

*Sult* av Knut Hamsun handlar om ein ung, fattig forfattar som bor i byen Kristiania. Han er impulsiv, paranoid og spesielt original. Denne romanen var ein del av eit nytt pust i litteraturen frå 1800-talet. Som Hamsun sjølv skreiv i artikkelen Fra det ubevisste sjeleliv; ” *Hva om nu litteraturen i det hele taget begyndte at beskæftige sig lidt mer med sjælelige Tilstande, end med Forlovelser og Baller?*” (1). Romanen er skrive samtidig som begynninga av nyromantikken, men skilte seg frå den på mange måtar. Likevel har Hamsun skrive andre romanar, deriblant Pan, utgitt i 1894, som blir klassifiserert som nyromantisk. (2)

 Den tidlige modernismen blir kjenneteikna av tema som framandfølelse, det irrasjonelle, sivilisasjonskritikk og miljøet storbyen. Alle desse er tema som blir gjentekne i romanen Sult. I tekstutdraget gitt i oppgåva følgjer vi eg-personen gjennom ein dag i byen. Han observerer menneska rundt seg og lykka deira, og blir med det kraftig oppteken av si eiga mangel på det same; ”*Jeg degget for meg selv med denne tanke og fant at det var skjedd meg gruelig urett. Hvorfor hadde de siste måneder fart så merkelig hardt frem med meg? Jeg kjente ikke mitt lyse sinn igjen og jeg hadde de underligste plager på alle kanter*”.

Vidare går eg-personen nærmare inn på tankane sine, og ein stigande uro inni han. ” *Jeg kunne ikke sette med på en benk for meg selv eller røre min fot noe sted hen uten å bli overfalt av små og betydningsløse tilfeldigheter, jammerlige bagateller som trengte inn i mine forestillinger*”. Eg-personen er klar over sin irrasjonalitet, men er ikkje i stand til å ta kontroll over sine eigne tankar. Han blir besett av alle detaljar om kva som går føre seg rundt han, og fortvilinga aukar.

I likskap med innhaldet var forma på tidlig modernistiske verk banebrytande i 1890-åra. Den tradisjonelle forma ga ikkje lenger tilstrekkeleg med kunstnarisk fridom for dei nye forfattarane. Ein roman som Sult kravde ein eksperimentell form for å fremje følelsen av det irrasjonelle. Typisk for forma i modernistiske verk er ekspresjonisme, namnlause eg-personar og bevisstheitsstrøm.

”T-banematrisen” av Fredrik Høyer handlar om nokon som står på ein t-banestasjon og tek inn inntrykk frå omgivnadene sine. Diktet beskriv ein aukande følelse av angst og uro, proporsjonal med talet på annonsar og artiklar hovudpersonen kjem over.

”Se for deg at du er helt alene

og at linje 6, ”Ringen”, kommer og går igjen

 mens du står og ser på telefonen din …

DU er jo ikke klar for dette?

Og drar hetta over hodet – prøver å sette på en sang.

Ikke angste,

ikke tenke noe mer

på det,

 men det skjer

nå!”

I ”T-banematrisen” ser vi tema som meiningslausheit, einsemd, det irrasjonelle og sivilisasjonskritikk. Desse er typiske for modernismen, også den tidlige modernismen Knut Hamsun var ein del av. Men vi ser også tema som kaos, filosofiske problemstillingar og fleirtydigheit som er kjenneteikn på den postmodernistiske diktinga frå 1980 og fram til i dag.

I forma er diktet eksperimenterande. Forfattaren vekslar mellom ulike tekstplasseringar, kursiv og fet skrift, bindestrekar og ord frå ”kebabnorsk”. Forfattaren brukar dette for å understreke angsten som veks inne i hovudpersonen. Ettersom angsten stig, blir forma meir og meir rotete. For å kome med eit eksempel på denne eksperimentelle forma, har eg valt eit utdrag frå diktet som reflekterer det på ein god måte:

”Altså, se for deg at du tar *innover deg* …

… alt dette er *på ekte*?

 Men dette er jo noe du blir *fortalt*?

Altså, se for deg at du bæder totalt,

 klikker:

 ”Jeg kan ikke være her, jeg må …

stikke ut av Grønland T!

fordi tre-fire bank-

 eller-jeg-vet-da-faen-hva-det-er-engang! money transfer’e

og fikse-smartphone-skjerm-butikken,

 halal-*Kentucky Fried Chicken*-”

Dette er typisk for modernismen på grunn av den namnlause eg-personen og ikkje-strofisk form. Typisk for postmodernismen er det på grunn av stilblanding og det alvorlege temaet.

Likskapen mellom tekstane er mange. Temaa eksistensialisme, framandfølelse og meiningslausheit går igjen i begge. Den stigande angsten og uroa hos hovudpersonen er også felles for begge. Mest viktig er bevisstheita på fokuset på det trivielle som går igjen i begge tekstane. I ”T-banematrisen” legg hovudpersonen vekt på forskjellen mellom nyheiter om kjendisar som skåler med cava og problem som vannmangel. Hovudpersonen er bevisst på at sladder og kjendisnyheiter tileignast like mykje oppmerksemd som dei ordentlege problema. I *Sult* er også hovudpersonen klar over at han lar seg uroe over bagatellar. Likevel klarar dei ikkje å rive seg laus frå dette fokuset. Den allvetande autorale synsvinkelen er essensiell for å få fram desse bodskapane, og er felles i begge tekstane. Dette er også typisk for modernismen.

Noko som kan betraktast som ein ulikhiet i tekstane er at dei handlar om ulike ting. Problema skildra i utdraget frå *Sult* er heilt forskjellig frå dei i ”T-banematrisen”. Dette er fordi tekstane er skrive i forskjellig tid, og handlar om tema relevante for den tida de er skrive i. Samfunnskritikken er likevel felles, i likskap med det at dei begge omhandlar tema relevante i si tid. Dette kan derfor reknast som ein likskap.

Mens eksperimenteringa i *Sult* stort sett har atterhald i innhaldet, er det først og fremst språket og forma som er eksperimenterande i ”T-banematrisen”. Noko av denne ulikskapen kjem av det at den eine teksten er eit dikt og den andre ein roman. Likevel går ”T-banematrisen” langt vekk frå malen for eit dikt i sitt forsøk på originalitet. Det gjer ikkje *Sult* i same grad.

*Sult* og diktet ”T-banematrisen” er begge modernistiske verk, typiske for si tid. Sjølv om dei er frå to ulike sider av modernismen, som tidlig modernistisk og postmodernistisk, er likskapen mellom dei slåande. Temaa som tas opp i tekstane var relevante når dei blei skrive, og presenterte med den modernistiske forma temaa på nye og kreative måtar. Forfattarane har vore dyktige på å la forma og skildringane gi ein følelse av det tekstane prøver å fortelje, utan å nødvendigvis måtte formulere det direkte. Den modernistiske forma er derfor fordelaktig for begge verka, der innhaldet og formålet, som Hamsun sa, er større enn ”*Forlovelser og Baller”*1.

1 Hamsun, Knut. ”Fra det ubevisste sjeleliv”, Samtiden (1890) 2 O. Eide, K. M. Kvåle Garthus, B. H. Græsli, A. Schulze, R. H. Ystad (2015). Intertekst. Bergen: Fagbokforlaget

Kilder: O. Eide, K. M. Kvåle Garthus, B. H. Græsli, A. Schulze, R. H. Ystad (2015). Intertekst. Bergen: Fagbokforlaget Hamsun, Knut. ”Fra det ubevisste sjeleliv”, Samtiden (1890).